[pic] | EUROOPA ÜHENDUSTE KOMISJON |

Brüssel 12.1.2009

KOM(2008)906 lõplik

2007/0195 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel

nõukogu ühise seisukoha kohta, mis käsitleb Euroopa Parlamendi ja nõukogu direktiivi (mis käsitleb elektrienergia siseturu ühiseeskirju ning millega tunnistatakse kehtetuks direktiiv 2003/54/EÜ) vastuvõtmist

2007/0195 (COD)

KOMISJONI TEATIS EUROOPA PARLAMENDILE EÜ asutamislepingu artikli 251 lõike 2 teise lõigu alusel

nõukogu ühise seisukoha kohta, mis käsitleb Euroopa Parlamendi ja nõukogu direktiivi (mis käsitleb elektrienergia siseturu ühiseeskirju ning millega tunnistatakse kehtetuks direktiiv 2003/54/EÜ) vastuvõtmist

1. TAUST

Euroopa Parlamendile ja nõukogule ettepaneku edastamise kuupäev (dokument KOM(2007) 528 – 2007/0195/COD): | 19.09.2007 |

Euroopa Majandus- ja Sotsiaalkomitee arvamuse kuupäev: | 22.04.2008 |

Regioonide Komitee arvamuse kuupäev: | 10.04.2008 |

Euroopa Parlamendi arvamuse kuupäev (esimene lugemine): | 18.06.2008 |

Ühise seisukoha ühehäälse vastuvõtmise kuupäev: | [09.01.2008] |

2. KOMISJONI ETTEPANEKU EESMÄRK

Kõnealune ettepanek on osa kolmandast õigusaktide paketist, mis käsitleb ELi gaasi ja elektri siseturgu (edaspidi „kolmas pakett“) ning mis koosneb kahest direktiivist ja kolmest määrusest.

Paketi põhieesmärk on kehtestada regulatiivne raamistik, mida on vaja turgude täielikuks avamiseks ning Euroopa Liidu ühtse gaasi- ja elektrituru loomiseks ELi kodanike ja tööstuse huvides. See aitab hoida hindu võimalikult madalal ning parandada teenuste kvaliteeti ja varustuskindlust.

See saavutatakse järgmiste peamiste meetmete abil:

- tõhusam regulatiivne järelevalve sõltumatute riigi reguleerivate asutuste poolt;

- ameti loomine riikide reguleerivate asutuste tõhusa koostöö tagamiseks ja otsuste tegemiseks kõikides asjakohastes piiriülestes küsimustes;

- võrguettevõtjate kohustuslik koostöö energia transporti Euroopas käsitlevate eeskirjade ühtlustamiseks ja investeerimiskavade kooskõlastamiseks;

- energia tootmise ja edastamise tõhus eristamine, et vältida huvide konflikti, edendada võrkudesse investeerimist ja hoida ära diskrimineerivat käitumist;

- jaeturu suurem läbipaistvus ja parem toimimine;

- suurem solidaarsus ja tihedam piirkondlik koostöö liikmesriikide vahel, et tagada suurem varustuskindlus.

3. KOMMENTAARID ÜHISE SEISUKOHA KOHTA

3.1. Üldised kommentaarid

Kolmandasse paketti kuuluva viie teksti suhtes nõukogus vastuvõetud ühised seisukohad sisaldavad kõiki komisjoni ettepaneku põhielemente, mis on vajalikud gaasi ja elektri siseturu nõuetekohase toimimise tagamiseks ning üldisemalt eespool nimetatud eesmärkide saavutamiseks. Seepärast toetab komisjon üldiselt ühist seisukohta (vt punkt 3.2).

Esimesel lugemisel keskenduti üksmeele jõudmisele nõukogus. Seepärast ei ole Euroopa Parlamendi vastuvõetud muudatusettepanekuid ühisesse seisukohta formaalselt sisse viidud. Selles küsimustes peetakse läbirääkimisi teise lugemise käigus. Mõnda Euroopa Parlamendi vastuvõetud muudatusettepanekut on ühises seisukohas siiski arvestatud (vt punkt 3.3). Komisjon leiab, et teatavaid arvestamata jäetud muudatusettepanekuid tuleks arvesse võtta teisel lugemisel (vt punkt 3.4).

3.2. Konkreetsed kommentaarid

Peamised muudatused võrreldes komisjoni ettepanekuga on järgmised.

3.2.1 Tõhus eristamine

Ühises seisukohas toetatakse kolme võimalust gaasi ja elektri tootmise ja edastamise tõhusaks eristamiseks.

Võetakse vastu omandisuhete eraldamise ja sõltumatu süsteemihalduri nimetamise võimalused. Euroopa Parlamendi muudatusettepanekud toetasid eelkõige omandisuhete eraldamist, mida komisjoni peab endiselt parimaks lahenduseks.

Nõukogu on oma ühises seisukohas lisanud kolmanda võimaluse, sõltumatu põhivõrguettevõtja, mis lubab põhivõrguettevõtjatel endiselt olla integreeritud ettevõtjate osa, kuid näeb ette üksikasjalikud eeskirjad, mis käsitlevad autonoomiat, sõltumatust ja investeeringuid, ning konkreetse läbivaatamisklausli, tänu millele on võimalik teha õigusaktide ettepanekuid. Komisjon leiab, et kõnealused üksikasjalikud eeskirjad võimaldavad saavutada tõhusa eraldamise aktsepteeritaval tasemel ning et sõltumatu põhivõrguettevõtja võimalus on seega vastuvõetav üldise kompromissi osana, tingimusel et kõnealune võimalus ei ole nõrgem sellest, mis on sätestatud ühises seisukohas, ning sisaldab rangeimaid tingimusi, mis on poliitilise kompromissi raames võimalikud. Vastupidiselt komisjoni ettepanekule on omandisuhete eraldamise võimaluse puhul lubatud vähemusosalus, kuid ilma hääleõiguseta, millega välditakse mõjude konflikti.

Kõikide võimaluste puhul peab põhivõrguettevõtja olema sertifitseeritud riigi reguleeriva asutuse poolt. Ühisest seisukohast on aga välja jäetud komisjonipoolne siduv järelevalve sertifitseerimismenetluses ning selle asemel on sätestatud siseriiklike reguleerivate asutuste kohustus võtta komisjoni arvamust „täiel määral“ arvesse.

Ühises seisukohas on samuti ette nähtud artikkel, mis võimaldab liikmesriikidel võtta meetmeid võrdsete võimaluste tagamiseks, tingimusel et kõnealused meetmed on proportsionaalsed, mittediskrimineerivad ja läbipaistvad ning kooskõlas EÜ asutamislepinguga. Kõnealuseid meetmeid võib rakendada alles pärast komisjonilt heakskiidu saamist. Komisjon on seisukohal, et kõnealuse sättega tunnustatakse, et energia siseturul võib kehtida mitu eraldamise mudelit, ning samal ajal võimaldatakse liikmesriikidel tagada oma territooriumil võrdsed võimalused seoses kõnealuste mudelitega. Seepärast on komisjon sellega nõus.

Kolmanda riigi klausli puhul oli komisjoni ettepanekus sätestatud vajadus rahvusvahelise kokkuleppe järele, et võimaldada kolmandate riikide investoritel omandada kontrolli ELi põhivõrkude üle. Samuti pidid kolmandate riikide investorid järgima omandisuhete eraldamise eeskirju ja alluma komisjoni siduvale järelevalvele. Ühisest seisukohast on välja jäetud eeltingimus kolmanda riigiga sõlmitud kokkuleppe kohta, selleks et asjaomasest riigist pärit investor saaks omandada kontrolli. Sertifitseerimismenetluse kohaselt peab liikmesriik lisaks sellele, et ta tagab vastavuse ühele kolmest eraldamise mudelist, keelduma sertifitseerimisest, kui see ohustaks asjaomase liikmesriigi või ühenduse energiavarustuskindlust. Riigi reguleeriv asutus peab komisjoniga nõu pidama ja komisjoni arvamust „täiel määral“ arvesse võtma. Ühisesse seisukohta on alles jäetud komisjoni ettepaneku peamised eesmärgid ning seega on komisjon üldise kompromissi osana sellega nõus.

3.2.2 Riikide reguleerivad asutused

Sisuliselt tähendab riikide valitsusest sõltumatute reguleerivate asutuste loomine ning neile laiaulatuslike volituste andmine nii võrgu- kui ka tarneturgudel komisjoni ettepaneku toetamist.

Komisjoni ettepaneku „pehmendamine“ hõlmab volitusi, mis ei ole seotud võrkude reguleerimise kesksete ülesannetega, nt taastuvate energiaallikate ja teadustegevuse arendamise poliitika, varustuskindlus ja avaliku teenindamise kohustused. Sõltumatusele seatakse piirangud, mis ei mõjuta keskset põhimõtet, nt kohustus tunnustada teiste pädevate asutuste rolli seoses näiteks keskkonnasäästlikkuse või avaliku teenindamise kohustustega, eelarve õigusliku kontrolliga, kohtuliku kontrolliga ja reguleeriva asutuse juhtimiskorra võimaliku uuendamisega.

Ühises seisukohas on üldiselt säilinud komisjoni ettepaneku sisu ja komisjon on ühise seisukohaga nõus. Nagu allpool märgitud, oleks hea, kui ühisesse seisukohta lisataks Euroopa Parlamendi muudatusettepanekud, millega selgitatakse ja täiendatakse riikide reguleerivate asutuste rolli.

3.2.3 Komiteemenetluse kohaselt vastuvõetud suunised

Suunised muudetakse vabatahtlikuks ja mõned neist jäetakse välja (suunised, mis käsitlevad avaliku teenindamise kohustust, riikide reguleerivate asutuste volitusi ja kohustusi, jaeturge ning võrkude haldamise tõhusat eraldamist jaotustasandil). Ülejäänud suunised on hädavajalikud.

3.2.4 Erandid

Nõukogu kinnitas ülderandid väikeste eraldatud võrkude jaoks Küprosel, Luksemburgis ja Maltal.

3.3. Euroopa Parlamendi muudatusettepanekutele vastavad muudatused ühises seisukohas

Ühine seisukoht sisaldab samas sõnastuses või sisuliselt hulka Euroopa Parlamendi muudatusettepanekuid. Need on järgmised: muudatusettepanek 33 elektriettevõtjate määratluse kohta, muudatusettepanek 35 virtuaalsete elektrijaamade määratluse kohta, muudatusettepanek 68 avalik-õiguslike isikute eraldamise kohta, muudatusettepanek 119 kaitsemeetmete rakendamise jälgimise kohta ning muudatusettepanekud 50 ja 137 avaliku teenindamise kohustusi ja reguleerivate asutuste volitusi käsitlevate suuniste kohta.

Ühine seisukoht hõlmab osaliselt ka järgmisi muudatusettepanekuid: muudatusettepanekud 54 ja 138 tihedama piirkondliku koostöö kohta, muudatusettepanek 95 riikide reguleerivate asutuste sõltumatuse kohta, muudatusettepanek 98 riikide reguleerivate asutuste ülesannete kohta ning muudatusettepanekud 129 ja 130 tariifide heakskiitmise metoodika kohta.

3.4. Euroopa Parlamendi muudatusettepanekud, mille komisjon heaks kiitis, kuid mida nõukogu ei toetanud

Komisjon nõustub täielikult või vähemalt osaliselt enamikuga parlamendis vastuvõetud muudatusettepanekutest, mõnedel juhtudel tingimusel, et need vajavad täpsemat sõnastamist või ümbersõnastamist. See kehtib järgmiste peamiste küsimuste kohta.

3.4.1 Reguleerivate asutuste roll

Komisjon toetab üldiselt parlamendi muudatusettepanekuid, millega tugevdatakse riikide reguleerivate asutuste rolli ja sõltumatust (nt põhivõrguettevõtjate iga-aastaste investeerimiskavade heakskiitmine ja täitmine, tarbijakaitsemeetmete jõustamine, lepingulise piirava tegevuse jälgimine, ranged eeskirjad ja sekkumine konkurentsi taastamiseks tarneturgudel, reguleerivate asutuste autonoomne rahastamine).

Pikaajalised lepingud on lubatud tingimusel, et need on kooskõlas konkurentsieeskirjadega, kuid nende sõlmimist ei soodustata, kuna need võivad takistada turulepääsu. Kuigi piirhinnad võivad erandjuhtudel ja selgelt määratletud tingimustel olla kasulikud, ei ole praeguses olukorras soovitav lisada konkreetset õiguslikku sätet reguleeritud hindade kohta, mis võivad takistada turgude avamist paljudes liikmesriikides.

Energiatõhususe edendamisega seotud muudatusettepanekute põhjendusi on üldjuhul võimalik toetada. Siiski ei saa nõustuda konkreetse muudatusettepanekuga, millega nähakse ette kohustus kehtestada hinnakujunduse mudelid, mille kohaselt hind suurema tarbimise korral tõuseb. Võttes arvesse sellise kohustuse keerukust ja majanduslikke tagajärgi ning asjaolu, et sama eesmärgi saavutamiseks on alternatiivseid ja eelistatumaid viise, peaks turul olema vabadus kehtestada ise oma hinnakujunduse mudelid.

3.4.2 Tarbijate õigused

Komisjon toetab üldiselt Euroopa Parlamendi muudatusettepanekuid, millega tugevdatakse tarbijate õigusi. See hõlmab eelkõige A lisa laiendamist, tarnijate kohustust kehtestada kohased ettemaksed, liikmesriikide tarnelitsentside vastastikust tunnustamist, riigi tasandil ühtse kontaktpunkti loomist, kust tarbijad saavad kogu vajaliku teabe oma õiguste kohta, ning riigi tasandil ombudsmani nimetamist. Samuti võib põhimõtteliselt toetada ettepanekut võtta arukad arvestid kasutusele 10 aasta jooksul, kuigi kõnealuse ettepaneku täpne ulatus ja sõnastus tuleks hoolikalt läbi vaadata.

Seoses energiatarbijate õiguste hartaga tunnustab komisjon, et tarbijate teavitamine on tarneturu toimimiseks hädavajalik. Komisjon on teabevahendina välja töötanud Euroopa energiatarbijate kontrollnimekirja, mille eesmärk on anda tarbijatele teavet nende õiguste kohta. Kodanike energiafoorum on oluline vahend, mille abil luuakse konkurentsivõimelised jaeturud ja tagatakse energiatarbijate kaitse ELis. Kontrollnimekiri on foorumis väljatöötamisel. Energiatarbijate õiguste harta põhineks direktiivide A lisal ja üldistel tarbijakaitsedirektiividel ning seega puudub sellel täiendav juriidiline väärtus. Lisaks sellele ei ole hartat võimalik juriidilistel põhjustel direktiividesse inkorporeerida, kuna sellega dubleeritaks kehtivaid õigusi. Seepärast ei saa komisjon toetada muudatusettepanekuid, mille eesmärk on inkorporeerida energiatarbijate õiguste harta direktiivi. Küll aga oleks komisjon nõus läbivaatamisklausliga, millega nähtaks ette, et komisjon esitab aruande A lisa meetmete rakendamise kohta kolme aasta jooksul alates direktiivi kohaldamisest.

Samuti toetab komisjon muudatusettepanekute eesmärki seoses jaotusvõrguettevõtjate rolliga. Ettepanekuid tuleb siiski kaaluda üksikasjalikumalt, et tagada nende teostatavus ja eesmärkide saavutamine.

Kehtivaid universaalteenuse eeskirju ei tohiks muuta. Elektritarnimise universaalteenus peaks jääma liikmesriikide võimaluseks väikeste ettevõtete puhul ning ei tohiks kehtestada kohustust tarnida elektrit kulupõhiste hindadega. Seepärast ei ole komisjon nõus parlamendi ettepanekuga universaalteenuse osutamise kohta väikestele ettevõtetele kulupõhise hinnaga.

3.4.3 Võitlus energiapuuduse vastu

Euroopa Parlament teeb ettepaneku, et liikmesriikidele kehtestataks kohustus võtta riiklike energiaalaste tegevuskavade raames asjakohaseid meetmeid energiapuudusega tegelemiseks. Kõnealuste meetmetega tuleks tagada, et energiapuuduse all kannatavate inimeste arv väheneb reaalselt, et pensionäre ega puuetega inimesi ei ole lubatud talvel võrgust välja lülitada ning et energiapuudus määratletakse riigi tasandil kooskõlas EÜ määratlusega, mis põhineb suutlikkusel kütta maju Maailma Terviseorganisatsiooni soovitatud tasemel.

Komisjon ei teinud ettepanekut muuta kehtivat õiguslikku raamistikku, mis juba hõlmab liikmesriikide kohustust kaitsta vähem kaitstud tarbijaid.

Energiapuuduse mõiste ei ole kasutusel kõikides liikmesriikides ning energiapuuduse vähendamiseks võetavate meetmete puhul tuleb arvesse võtta kõiki energia- ja sotsiaalpoliitika aspekte. Komisjon leiab, et energiapoliitika kasutamine ainsa abivahendina moonutaks energiaturu toimimist. Liikmesriikidel on vabadus määratleda vähem kaitstud tarbijad, võttes aluseks energiapuudust kannatavad tarbijad. Seepärast toetaks komisjon liikmesriikide kohustust määratleda energiapuudus vähem kaitstud tarbijate mõiste raames riigi tasandil, kuid ei toeta energiapuuduse mõiste määratlemist EÜ tasandil.

Lisaks leiab komisjon, et kohustuse kehtestamine EÜ tasandil, et tagada energiapuudust kannatavate inimeste arvu vähenemine, ei oleks asjakohane, kuna sel puhul ei võetaks arvesse kõnealuse küsimuse lahendamiseks vajalikku laiaulatuslikku poliitilist tegutsemist. Komisjon toetaks siiski üldist eesmärki vähendada energiapuudust kannatavate inimeste arvu.

Samuti toetaks komisjon liikmesriikide kohustust tagada konkreetselt pensionäride ja puuetega inimeste kaitse talvel ning teavitada komisjoni sellega seoses vastuvõetud meetmetest. Komisjon toetab üldiselt ka neid liikmesriike, kes on täitnud oma kohustuse määratleda vähem kaitstud tarbijad, vajaduse korral viidates võrgust välja lülitamise vältimisele, kuid leiab, et täielik keeld oleks liialeminek.

3.4.4 Muud küsimused

Komisjon nõustub üldiselt Euroopa Parlamendi tehtud muudatusettepanekutega, millega rõhutatakse põhivõrguettevõtjate kohustusi seoses ülekoormuse juhtimise, uude võimsusse investeerimise ja läbipaistvusega. Samuti toetab komisjon põhivõrguettevõtjate tihedama koostöö nõuet süsteemide käitamisel, kuigi kõnealuste sätete sõnastust tuleks täpsustada.

Parlament soovib lubada liikmesriikidel teha erandeid kolmandate isikute juurdepääsu eeskirjadest tööstusaladel. Komisjon toetab põhimõtteliselt erandi tegemist tööstusaladele, mis hõlmaksid ka lennujaamu ja raudteed. Siiski läheb Euroopa Parlamendi pakutud muudatusettepanek liiale, vabastades tööstusalad peaaegu kõikidest põhi- ja jaotusvõrguettevõtjate suhtes kohaldatavatest kohustustest. Aktsepteeritav lahendus oleks erand, mis piirdub kõige koormavamate halduskohustustega, nt tariifide eelnev heakskiitmine reguleerivate asutuste poolt.

4. JÄRELDUSED

Komisjon leiab, et ühises seisukohas on säilinud komisjoni ettepaneku peamised punktid. Samuti leiab komisjon, et sisulistes küsimustes on ühine seisukoht tasakaalus ja kujutab endast elujõulist kompromissi, millega tagatakse gaasi ja elektri siseturu tõrgeteta toimimine. Siiski on komisjon arvamusel, et hulk Euroopa Parlamendis esimesel lugemisel vastuvõetud muudatusettepanekuid tuleks inkorporeerida alles teisel lugemisel.